संदेश न्यूज। कोटा. बापचा थाना पुलिस ने एक महिला का निवस्त्र शव बरामद किया है। शव 12 से 15 दिन पुराना बताया जा रहा है। यह शव भीलवाड़ा ऊंचा के जगलों में एक पहाड़ी के ऊपर दफन मिला है। महिला की हत्या की आशंका जताई जा रही है। पुलिस ने शव को बारां सरकारी अस्पताल के मुर्दाघर में रखवाया है। पोस्टमार्टम गुरुवार को किया जाएगा। थानाधिकारी हरलाल मीणा ने बताया कि मवेशी चराने वालों ने सूचना दी थी कि ऊंचा के जंगलों में पहाड़ी से बदबू आ रही है। सूचना पर घने जंगलों में करीब दो किलोमीटर चलने पर एक पहाड़ी नजर आई। पहाड़ पर चढ़ने पर करीब दो फीट गहने गढ्ड़े में एक महिला का शव नजर आया। महिला का चेहरा और सीने तक का हिस्सा बाहर था। शरीर का बाकी हिस्सा मिट्टी में दबा हुआ था। शव को बाहर निकाल कर देखा तो महिला के शरीर पर कोई कपड़े नहीं थे। पहाड़ी ऊपर भी काफी तलाशने पर महिला के कपड़े नहीं मिले। शव पूरी तरह सड़ चुका था। शव में कीड़े पड़े हुए थे। मांस गलने से चेहरे सहित अन्य जगहों से हड्डियां नजर आने लगी थी। शव की स्थिति भी महिला को पहचाने जाने लायक नहीं थी। इसके बाद फोरेंसिक टीम और एक डॉक्टर को मौके पर बुलाया गया। डॉक्टर ने महिला का शव 12 से 15 दिन पुराना होना बताया। मृत्यु का कारण मेडिकल जूरिष्ठ द्वारा पोस्टमार्टम रिपोर्ट आने के बाद ही पता चलने को कहा। इसके बाद टीम ने मौके से महिला के दफन वाले गड्ढे से मिट्टी आदि के नमूने एकत्रित किए। इसके बाद पहाड़ी से उतार कर शव को रात करीब 10.30 बजे बारां सरकारी अस्पताल अस्पताल के मुर्दाघर में रखवाया गया।